
ועדת העבודה, הרווחה והבריאות
19/02/2014

הכנסת התשע-עשרה
נוסח לא מתוקן

מושב שני
<פרוטוקול מס' 196>
מישיבת ועדת העבודה, הרווחה והבריאות
יום רביעי, י"ט באדר א התשע"ד (19 בפברואר 2014), שעה 10:30
<סדר היום:>
<הצעת חוק שוויון ההזדמנויות בעבודה (תיקון מס' 19) (הרכב הוועדה המייעצת), התשע"ד-2014>
הצעתו של חבר הכנסת יריב לוין, הכנה לקריאה שנייה ושלישית

נכחו:

<חברי הוועדה:> 
חיים כץ – היו"ר
אילן גילאון

שולי מועלם-רפאלי

יעקב מרגי

עפו אגבאריה

באסל גטאס

נסים זאב

יריב לוין

עיסאווי פריג'

<מוזמנים:> 
	עו"ד ציונה קניג יאיר
	–
	נציבה ארצית לשוויון הזדמנויות בעבודה, משרד הכלכלה

	ברוך שמעון
	–
	ממונה תעסוקה, משרד העלייה והקליטה

	עו"ד אורית בקר
	–
	עוזרת ליועץ המשפטי, המשרד לאזרחים ותיקים

	עו"ד הדס אגמון
	–
	משרד המשפטים

	איה בן עמוס
	–
	מנהלת מחלקת מדיניות, יוזמות קרן אברהם

	עו"ד אברהם יוסטמן
	–
	סמנכ"ל קרן קמ"ח, קידום מקצועי חרדי

	עו"ד סמאח אלחטיב-איוב
	–
	רכזת מחקר וסנגור, עמותת סיכוי, עמותה לקידום שוויון אזרחי

	עו"ד בת חן משינסיקי אבן
	–
	עמותת טבקה, משפט וצדק ליוצאי אתיופיה

	אבי סייג
	–
	יו"ר העמותה למען חיילי המילואים (פורום מג"דים, מח"טים, טייסים)


<ייעוץ משפטי: >
ענת מימון
<מנהלת הוועדה:>
וילמה מאור
<רישום פרלמנטרי:>
אהובה שרון – חבר המתרגמים
<הצעת חוק שוויון ההזדמנויות בעבודה (תיקון מס' 19) (הרכב הוועדה המייעצת), התשע"ד-2014>
הצעתו של חבר הכנסת יריב לוין, הכנה לקריאה שנייה ושלישית
<היו"ר חיים כץ:>
בוקר טוב. היום יום רביעי בשבוע, י"ט באדר א', ה-19 בפברואר 2014 ואני מתכבד לפתוח את ישיבת ועדת העבודה, הרווחה והבריאות בנושא הצעת חוק שוויון הזדמנויות בעבודה (תיקון מס' 19) (הרכב הוועדה המייעצת), השתע"ד-2014 של חבר הכנסת יריב לוין, הכנה לקריאה שנייה ושלישית.
בדיון האחרון הבטחנו לעיסאווי פריג' שניתן לו פעם נוספת לדבר. בבקשה.

<עיסאווי פריג':>
שלום ותודה אדוני היושב ראש. כותרת הצעת החוק של חברי חבר הכנסת יריב לוין היא הצעת חוק שוויון ההזדמנויות בעבודה. זאת ההצעה וזאת המטרה שהיא מטרה שכולנו רוצים בה. אני שואל האם הפילוג העדתי שמוצג בהצעת החוק, לתת לנוצרים וערבים מוסלמים, יעזור לי להשגת המטרה לשמה בא החוק? זה לא יביא לשוויון אלא זה יעמיק את אי השוויון. בישוב הערבי יש נוצרים, יש מוסלמים וכולם ערבים. תארו לעצמכם – ואני מבקש מכם להתמקד בזה – שבשפרעם או בסכנין או בג'דיידה, שם יש מוסלמים ויש נוצרים, ויש גם דרוזים, אבל היכן ששכן מוסלמי ושכן נוצרי, אני אסיר חסמים ואתן לו הטבות אבל לא אתן אותן לשכן כי הכביש שמוביל אליהם, אם בכביש הזה נמצאים הרבה נוצרים, נבוא לקראתם ונסיר חסמים.

חברים, אנחנו נכנסים לשדה מוקשים. זה לא יתרום לכלום. אני אומר ומדגיש שזאת תחילת דרך כדי להפריד את העדה הנוצרית מהשייכות שלה כחלק מהזהות הערבית במדינה. אנחנו חותרים להעמקת אי השוויון ולומר לאזרח המוסלמי שהוא המיעוט ועליו נשים חסמים מיוחדים כדי לטפל בו.

אני מבקש מחברי הוועדה לא לתת לזה יד. כולנו אזרחי המדינה, כולנו צריכים להיות שוויוניים, כולנו סובלים מחסמים וכולנו רוצים להשתלב בשוק העבודה. אין הבדל בין נוצרי למוסלמי אלא כולם תחת גג אחד וצריכים לקבל יחס דומה. שיטת הפרד ומשול גם בשוק העבודה פסולה ולא מתאימה לנוהל ולחברה תקינה.

אני מצפה מכם ללא לתת יד לזה.

<היו"ר חיים כץ:>
תודה רבה. משרד המשפטים.

<הדס אגמון:>
תודה. שתי הערות קצרות. הראשונה, לגבי התיקון העיקרי של הוועדה המייעצת. הוועדה המייעצת נועדה לסייע לעבודה של הנציבות ולכן השאלה אם הייצוג כמו שהוא מוצע כרגע באמת משרת את הצרכים המקצועיים של הנציבות ויש לנו ספק לגבי זה שנובע גם מתוך העמדה המקצועית של הנציבות וגם משום שיש חילוקי דעות ויש טענה משמעותית שנשמעה גם כאן שהצרכים התעסוקתיים והחסמים קשורים לפילוחים אחרים מהפילוחים האלו.
<יריב לוין:>
זה התקבל על ידי ועדת שרים לחקיקה.

<הדס אגמון:>
ועדת שרים לחקיקה קבעה שצריך לתמוך ולהרחיב את הייצוג ושהנציגים ייקבעו בתיאום עם נציבות שוויון הזדמנויות בעבודה.

<היו"ר חיים כץ:>
יריב, תן לה להביע את דעתה. אתה המחוקק והיא מביעה את דעתה. לכן גם אין לה זכות הצבעה. לפחות היא יכולה להביע את דעתה.

<הדס אגמון:>
רק לומר שאני לא מביעה את דעתי אלא את עמדת משרד המשפטים.

<היו"ר חיים כץ:>
בסדר גמור, אלא שאנחנו לא עובדים במשרד המשפטים. אנחנו המחוקקים.

<הדס אגמון:>
כמובן שלא. 

הערה שנייה לגבי הסעיף הכללי של הייצוג ההולם. הניסוח השגור בחקיקה הוא אוכלוסייה ערבית ואנחנו מאוד מבקשים שזה יישמר כך כדי לא ליצור איזשהו ספק לגבי שאר דברי החקיקה.

<היו"ר חיים כץ:>
תודה רבה. 

<איה בן עמוס:>
אני מיזומות קרן אברהם. אני חושבת שבדיון הקודם עסקו הרבה בסוגיה של הזהות והודגם כאן היטב איך הצורה הזאת של הקטגוריזציה מלבה מתחים שקיימים בתוך קבוצת המיעוט ויוצרת איזה שיסוי של קבוצות אחת בשנייה. אני חושבת שהדבר הזה דובר בהרחבה בדיון הקודם ואני רוצה עכשיו למקד את העניין בסוגיה המקצועית ולהחזיר את הפוקוס לנושא המקצועי.

אני חושבת שמבחינת המנדט של הנציבות שהוא קשור לקידום שוויון הזדמנויות בעבודה, מהניסיון שלנו בקידום תעסוקה בקרב האוכלוסייה הערבית בישראל אין הבדל בין אפליה שסובלים ממנה ערבים מוסלמים וערבים נוצרים. כאשר אזרח שולח קורות חיים למעסיק בהיי-טק, בבנק, לא משנה היכן, וקורות החיים האלה מושלכים הצידה והוא לא מוזמן לראיון, זה בגלל השם הערבי שלו שמופיע בראש הדף וזה לא בגלל שהוא נוצרי או מוסלמי. יש אוכלוסיות ייחודיות בתוך קבוצת המיעוט הערבי שיש להן חסמים ייחודיים בתחום התעסוקה, ובמיוחד נשים ערביות ואקדמאים ערבים שיש להם קשיים נפרדים. אם רוצים שהנציבות תוכל לפעול לצמצום האפליה, להגדלת שוויון ההזדמנויות בעבודה, הנציגים של הארגונים שיושבים בוועדה צריכים להיות כאלה שעוסקים בחסמים הייחודיים שיש לקבוצות רלוונטיות כי אחרת הדבר הזה פשוט לא יהיה אפקטיבי.

<עיסאווי פריג':>
מה קשורה הדת? אנחנו מדברים על הסרת חסמים.

<היו"ר חיים כץ:>
תודה רבה. מי זאת סמאח אלחטיב-איוב? בבקשה.

<עיסאווי פריג':>
אל תעשה לאחרים מה שאתה לא אוהב שיעשו לך.

<יעקב מרגי:>
אני חושב שעשו דבר טוב כאשר סוף סוף הכניסו נציג חרדי לוועדה. 

<היו"ר חיים כץ:>
את רואה, אני מנסה לשמור עליך.

<סמאח אלחטיב-איוב:>
תודה על הפטרנליזם אדוני היושב ראש. אני מעמותת סיכוי. אני מצטרפת לדברי חבר הכנסת עיסאווי פריג' וגם לעמדת הנציבות. אנחנו מדברים על קידום עניינים מקצועי למיגור אפליה והגברת שוויון הזדמנויות בתעסוקה. בעמותת סיכוי הכנו הרבה מסמכי מדיניות שטיפלו ומיפו את כל החסמים בכל התחומים, גם בתחום תעסוקה, גם בתחום מעונות יום שחסרים בישובים הערבים וכאשר אנחנו מדברים על אבטלת נשים ערביות, החסמים לא פוסחים על שום עדה אלא הם תקפים לכל העדות וזה כבר לא רלוונטי ולא מקצועי כפי שציינו בנציבות.
<יעקב מרגי:>
אבל במה זה מפריע?

<עיסאווי פריג':>
הכוונות הן לא מקצועיות אלא יש כוונות אחרות.

<סמאח אלחטיב-איוב:>
המוטיבציות הן לתרום ולא להפריע ובמה זה מפריע? זה לא תורם. זה לא תורם לשום דבר אלא זה דווקא מקשה על עבודת הנציבות וזה גם מקשה על הממשלה שצריכה היום לעשות מבחינת חקיקה בספר החוקים ואין דבר כזה. אם נסתכל על חוק שירות המינויים, גם בשירות המדינה, גם אם יעשו תיקוני חקיקה בהתאם, זה דיון לא רלוונטי. הפילוג העדתי לא תורם. אני לא רואה איך יכניסו תחבורה ציבורית לכביש שיש בו מבנה משותף של מוסלמים, דרוזים ונוצרים. אם אנחנו מסתכלים על הניסיון של הדרוזים להוציא אותם מהחברה הערבית במשך שישים שנים, זה לא תרם כלום.

<היו"ר חיים כץ:>
תודה רבה. בת חן משינסקי.

<בת חן משינסקי אבן:>
אני עורכת דין בעמותת טבקה, משפט וצדק ליוצאי אתיופיה. רציתי לדבר על החלק שקשור לאוכלוסייה אותה אנחנו מייצגים בהצעת החוק. עלתה כאן הצעה לחלק את אוכלוסיית העולים ולהוסיף נציג שייצג את האוכלוסייה של יוצאי אתיופיה וכמו כן נציג של יוצאי ברית המועצות אבל אני כאן בכובע של יוצאי אתיופיה.

לטעמנו מאוד מאוד חשוב שיהיה נציג כזה. אמנם יש מאפיינים משותפים לכל אוכלוסיית העולים, אבל חשוב להתייחס למאפיינים הספציפיים ולצרכים הספציפיים של יוצאי אתיופיה בתוך חוק שוויון הזדמנויות בעבודה ולקידום התעסוקה שלהם.

זאת העמדה שלנו. לטעמנו זאת הדרך.

<היו"ר חיים כץ:>
תודה רבה. אחרון הדוברים, חבר הכנסת עפו אגבאריה.

<עפו אגבאריה:>
אני תוהה האם חבר הכנסת יריב לוין באמת בא מתוך אהבה כזאת לעדה הנוצרית או לערבים הנוצרים והאם הוא באמת רוצה להיות טוב עם העדה הדרוזית או שזאת איזושהי תכנית מגירה ממגירות של מפא"י בעבר?

<היו"ר חיים כץ:>
הוא מפא"יניק טוב. כמה זמן היית חבר הוועדה?

<עפו אגבאריה:>
עכשיו אני לא חבר וגם זה בגלל עמדותיו של יריב לוין.

<היו"ר חיים כץ:>
אבל אתה יודע שלא הייתה כאן פוליטיקה.

<עפו אגבאריה:>
איך זה שוויון ההזדמנויות ובוועדה הזאת אפילו אין חבר אחד שהוא נציג של האוכלוסייה הערבית שהיא הנזקקת ביותר?

<היו"ר חיים כץ:>
זה לא בסדר.

<עיסאווי פריג':>
יש לנו ערבית מוסלמית. 

<שולי מועלם-רפאלי:>
זה באמת לא בסדר. ידוע שחברי ועדת העבודה והרווחה חושבים שאתה צריך להיות חבר הוועדה.

<היו"ר חיים כץ:>
גם אני חושב כך ואתה יודע כמה אני מתאמץ לכך.

<עפו אגבאריה:>
אבל חבר הכנסת יריב לוין חושב אחרת ולכן הוא עושה את זה אחרת. 

<אילן גילאון:>
עפו, אם היית נוצרי, היית בחוץ וביטחון.

<עפו אגבאריה:>
אנחנו יודעים שחייל דרוזי גם לא נכנס לדימונה.
<שולי מועלם-רפאלי:>
זה באמת היה ביזיון.

<עפו אגבאריה:>
אז אל תצטייר כאילו אתה הולך להיות לטובת אחינו הנוצרים. זאת מדיניות הפרד ומשול של הממשל הצבאי בזמנו, של מפא"י, ואתה היום שם את זה על שולחן הכנסת בכובע של ליכודניק למרות שזאת לא האג'נדה שלכם. תכיר בכך שאתם ממשיכים את דרכם של המפא"יניקים ואנחנו זוכרים את התקופה שלהם לשמצה. זה מה שאתה עושה עכשיו. אתה לא הולך להיטיב עם המוסלמים, עם הנוצרים ועם הדרוזים. אנחנו רואים איך כל האוכלוסייה הערבית, כאשר אתם רוצים לצייר אותה, יש אוכלוסייה ערבית אבל כשיש אינטרס אחר, יש עדה דרוזית, יש עדה נוצרית ויש אפילו עדה בדואית, דבר אותו המצאתם.

אתה מוכן להתחייב כאן שהאנשים שייבחרו לוועדה הזאת לא יהיו מטעם יריב לוין אלא מטעם האוכלוסייה? אתם יכולים להתחייב שהאנשים שייבחרו לוועדה, יהיו מטעם האוכלוסייה ולא מטעם יריב לוין? 
<היו"ר חיים כץ:>
אני בטוח שהם לא יהיו מטעם יריב לוין.

<עפו אגבאריה:>
הם יהיו מטעם יריב לוין.

<היו"ר חיים כץ:>
לא, ממש לא.

<עפו אגבאריה:>
האם הוא מוכן להתחייב בפני הוועדה? יש עוול, יש החלטה של בית הדין העליון להחזיר את הנוצרים לאיקרית ובירעם, והאם הוא מוכן להיטיב עם הנוצרים ולהחזיר אותם?

<היו"ר חיים כץ:>
הוא יעשה כמיטב יכולתו אבל זה תלוי בעוד כמה אנשים.

<עפו אגבאריה:>
אבל האם הוא מוכן?

<שולי מועלם-רפאלי:>
יש החלטה של בית המשפט העליון על תפילת יהודים בהר הבית. אתה מוכן לתמוך בתפילה בהר הבית? אי אפשר להכניס פוליטיקה לכל דבר.

<היו"ר חיים כץ:>
אפשר. הכול אפשר.

<עפו אגבאריה:>
אני לא מציע לעשות את זה ואני מתנגד לכך.

<אברהם יוסטמן:>
אני סמנכ"ל קרן קמ"ח, קידום מקצועי חרדי, שעוסקת למעלה מחמש שנים בתעסוקה בקרב האוכלוסייה החרדית. אנחנו חושבים שהצעת החוק היא הצעה מבורכת למרות שאחד מתוך 26 חברים במצב שבו הממשלה חרתה על דגלה תעסוקת חרדים, זה מעט מדי. 

<יעקב מרגי:>
מתוך שלא לשמה, בא לשמה.

<אברהם יוסטמן:>
כקרן שעוסקת מזה חמש שנים בהכשרה בעיקר, אני לא רק תומך אלא אני חושב שכרגע הגענו לנקודה בה המעסיקים יצטרכו להכניס את היד למים הקרים. אנחנו נשמח שלא רק יהיה שוויון הזדמנויות אלא תהיה קריאה למעסיקים בארץ, בפרט בירושלים, שם זכינו לאחרונה במרכז הכוון חדש של משרד הכלכלה. 
אני מקווה שהדברים יבואו לידי ביטוי מעשי בארץ בכלל ובירושלים ובמוסדות בפרט.

<היו"ר חיים כץ:>

תודה רבה. אנחנו עוברים להקראה.

<ענת מימון:>
הצעת חוק שוויון הזדמנויות בעבודה (תיקון מס' 19) (הרכב הוועדה המייעצת), התשע"ד-2014

1. תיקון סעיף 18ז
בחוק שוויון ההזדמנויות בעבודה, התשמ"ח-1988, בסעיף 18ז –
(1) בסעיף קטן (א), במקום "21 חברים" יבוא "26 חברים, שיהיו להם ניסיון, כישורים וידע ההולמים את תפקידי הוועדה".

(2) בסעיף קטן (ב), במקום פסקה (4) יבוא:
"(4) עשרה נציגים של ארגונים העוסקים בקידום הזכויות לפי חקיקת השוויון בעבודה, ובהם לפחות נציג אחד מכל ארגון מסוגי הארגונים האלה, ככל שקיים ארגון כאמור:

(א) ארגון העוסק בקידום התעסוקה בקרב האוכלוסייה הערבית-מוסלמית.
(ב) ארגון העוסק בקידום התעסוקה בקרב האוכלוסייה הנוצרית.
(ג) ארגון העוסק בקידום התעסוקה בקרב האוכלוסייה הדרוזית והאוכלוסייה הצ'רקסית.
<עפו אגבאריה:>
דרוזית וצ'רקסית ביחד?

<ענת מימון:>
אני מקריאה את ההצעה.

<עפו אגבאריה:>
זאת עדה אחרת לגמרי.

<היו"ר חיים כץ:>
אתה יכול אחר כך להסתייג.

<ענת מימון:>
אפשר להפריד בהסתייגות.

<יריב לוין:>
עפו, אני אצטרף אליך.

<אילן גילאון:>
הוא לא רק מפריד אלא הוא גם מאחד.

<עפו אגבאריה:>
זה הזוי.

<אילן גילאון:>
מצד אחד אתה מתלונן שהוא מפריד בין נוצרים למוסלמים אבל כאן הוא מאחד דרוזים וצ'רקסים.

<היו"ר חיים כץ:>
עפו, אמרת את מה שאמרת. אתה תוכל להסתייג.

<עפו אגבאריה:>
אני לא חבר. אני לא יכול.

<היו"ר חיים כץ:>
גם אם אתה לא חבר, אתה יכול להסתייג ואתה מקבל רשות דיבור במליאה.

<ענת מימון:>
(1) ארגון העוסק בקידום התעסוקה בקרב האוכלוסייה החרדית.

<נסים זאב:>
לגבי (ד) אני מבקש להוסיף חסידי הליטאי והספרדי.

<היו"ר חיים כץ:>
בסדר. גם אתה יכול להסתייג. בסוף ניתן את ההסתייגויות.

<ענת מימון:>
(2) ארגון העוסק בקידום התעסוקה של אוכלוסיית העולים.

(3) ארגון העוסק בקידום התעסוקה של משרתים בשירות מילואים כהגדרתו בחוק שירות המילואים, התשס"ח-2008.
(4) ארגון העוסק בקידום התעסוקה של אנשים בגיל מבוגר.

(5) ארגון העוסק בקידום התעסוקה של נשים".
אנחנו צריכים להחליט לגבי אוכלוסיית העולים, אם אנחנו רוצים להוסיף נציג נפרד לאוכלוסייה.

<יריב לוין:>
יושב ראש הוועדה יחליט.

<היו"ר חיים כץ:>
כן.

<ציונה קניג יאיר:>
דנו בזה בפעם הקודמת.

<היו"ר חיים כץ:>
לא קיבלת רשות לדבר. סליחה. אמרת את מה שאמרת, בסדר.

תוסיפי נציג עולי אתיופיה.

<ענת מימון:>
אני רוצה להעיר לגבי הסעיף הזה שהרשימה כאן לא אמורה למצות את כל האינטרסים שהוועדה מייצגת. כמובן שייתכנו אינטרסים רחבים יותר שייוצגו על ידי הנציגים שאמורים לשבת, גם אם הם לא נוגעים באופן ישיר אליהם. הכוונה היא לא למצות את כל הנציגים בתוך הרשימה של הנציגים שנמצאת בתוך החקיקה.

<עפו אגבאריה:>
את מפרשת את הכוונה של יריב לוין?

<ענת מימון:>
לא. אני רק אומרת.

<היו"ר חיים כץ:>
היא היועצת המשפטית. גם היא אומרת את דעתה. כל עורך דין אומר מה שהוא חושב.

<ענת מימון:>
מדובר בוועדה מייעצת שמוקמת. לפי החוק זאת ועדה ציבורית שיש בה גם נציגים של משרדי ממשלה. לא מדובר בוועדה מקצועית לחלוטין שרק הנציגים שיושבים בה מייצגים את האינטרסים של מי שהם מייצגים. הוועדה אמורה לייצג אינטרס רחב יותר.

<עפו אגבאריה:>
אני מציע גם את הקווקזים לחוד ודוברי האידיש לחוד.

<ענת מימון:>
מוסיפים נציג ספציפי. אחרי ארגון העוסק בקידום התעסוקה של אוכלוסיית העולים, יבוא:

(ו) ארגון העוסק בקידום התעסוקה של יוצאי אתיופיה.

<ציונה קניג יאיר:>
סליחה, זה לא נדון. אפשר לקבל את רשות הדיבור לשלושים שניות?

<ענת מימון:>
זה היה על שולחן הוועדה כבר בקריאה הראשונה.

<ציונה קניג יאיר:>
אמרנו שנדון בזה. זה ירד ועכשיו זה נכנס בלי דיון.

<היו"ר חיים כץ:>
בסדר. שמענו מה שאמרת.

<ציונה קניג יאיר:>
אבל לא שמעת את הנימוק המקצועי, מה הבעייתיות עם זה. כמי שמכהנת בראש היחידה הזאת שש שנים, לא שמעת אותי. זאת יחידה חדשה ואין ניסיון.

<היו"ר חיים כץ:>
קחי דקה.

<ציונה קניג יאיר:>
יש לנו היום קושי לייצר נציגים כשמגבילים את שיקול הדעת עד כדי כך. כשדיברנו על זה אמרנו אוכלוסיית העולים כוללת את אוכלוסיית יוצאי אתיופיה. אם השר יראה פעם אחת שהבעיה במשק היא אפליה של אתיופים, זה יהיה אתיופי. פעם אחרת, אם זה עולי ברית המועצות. אבל לייצר שני נציגים כשנציג אחד הוא לקהילה של 130 אלף אנשים, זה יוצר תקדים שאנחנו לא רוצים אותו בוועדה המייעצת. האתיופים מונים 130 אלף אנשים בישראל.

<ענת מימון:>
אפשר להציע להוסיף את הסעיף של הייצוג ההולם בדומה לחוק שירות המדינה?

<ציונה קניג יאיר:>
כן. גם כאן אפשר לכתוב אוכלוסיית העולים כולל עולי אתיופיה.

<ענת מימון:>
אפשר להגיד לרבות. נוסיף את זה בייצוג ההולם.

<ציונה קניג יאיר:>
כפי שהוא מבקש לגבי החרדים. זה בדיוק אותו הדבר.

<שולי מועלם-רפאלי:>
כמו ששמת לב, בקשתו לא התקבלה.

<היו"ר חיים כץ:>
בסדר. עולי אתיופיה צריכים טיפול מיוחד וצריך לתת להם יותר ממה שנותנים לאחרים. צריך לתת להם.

<ציונה קניג יאיר:>
אז תוריד את העולים. תוריד את הסעיף של העולים. 

<ענת מימון:>
אנחנו משאירים את זה כמו שכתוב בנוסח שבפניכם. אנחנו לא מוסיפים נציג ספציפי ליוצאי אתיופיה. בסעיף הבא שאני עכשיו קוראת – 

(3) בסעיף קטן (ג), במקום "הערבית, לרבות" יבוא "הערבית – מוסלמית, הנוצרית".
בסופו יבוא: "וכן של מי שהוא או אחד מהוריו נולדו באתיופיה, בדומה לחוק שירות המדינה (מינויים), שם זה מנוסח באופן הזה, הייצוג ההולם, ליוצאי אתיופיה.

<ציונה קניג יאיר:>
אז אפשר להוסיף גם נשים.

<ענת מימון:>
הנושא של ייצוג נשים באמת לא היה על שולחן הועודה.

<היו"ר חיים כץ:>
ממש לא.

<ענת מימון:>
נשים נמצאות בסעיף של הייצוג ההולם.

<היו"ר חיים כץ:>
מה שיותר מדי, זה לא טוב. אתם כבר עושים נזק.

<ענת מימון:>
נשים כבר נמצאות היום בחוק.

אפשר להצביע עכשיו על ההסתייגויות. 

יש הסתייגות של סיעת מרצ האומרת: סעיף קטן (א), (ב) ו-(ג) יימחקו ובמקומם יבוא סעיף קטן (א): ארגון העוסק בקידום התעסוקה בקרב האוכלוסייה הערבית. הסתייגות של כל חברי הכנסת מטעם סיעת מרצ.

<היו"ר חיים כץ:>
אנחנו מצביעים על ההסתייגות? מי בעד? מי נגד?

הצבעה
בעד – מיעוט
נגד – רוב

ההסתייגות נדחתה.
<היו"ר חיים כץ:>
ההסתייגות לא התקבלה.

<ענת מימון:>
היא עולה למליאה.

<עפו אגבאריה:>
אני נמנע.

<היו"ר חיים כץ:>
אתה לא יכול להצביע.

<עפו אגבאריה:>
לכן אני נמנע.

<היו"ר חיים כץ:>
אתה נמנע מלהצביע.

<ענת מימון:>
אין הסתייגויות נוספות.

<נסים זאב:>
יש את ההסתייגות שלי לגבי הוספת החסידי, הליטאי והספרדי.

<היו"ר חיים כץ:>
אנחנו מצביעים על ההסתייגות. מי בעד? מי גנד?

הצבעה
בעד – מיעוט
נגד – רוב
ההסתייגות נדחתה.
<היו"ר חיים כץ:>
ההסתייגות לא התקבלה.

<ענת מימון:>
יש בקשת רשות דיבור במליאה.

<היו"ר חיים כץ:>
בסדר.


אנחנו עוברים להצביע על הצעת החוק. מי בעד הצעת החוק כפי שהגישה הוועדה להכנה לקריאה השנייה והשלישית?

הצבעה
בעד – 2
נגד – 1
הצעת החוק נתקבלה.
<היו"ר חיים כץ:>
הצעת החוק התקבלה ברוב של שניים נגד אחד היא תעלה למליאה לקריאה השנייה והשלישית.

תודה רבה. הישיבה נעולה.

<הישיבה ננעלה בשעה 11:00.>
